Na temelju članka 35. točke 2. Zakona o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 19/13., 137/15 ,123/17,98/19, 144/20.), te članka 39. Statuta Grada Dubrovnika ( „Službeni glasnik Grada Dubrovnika“, broj 02/21.) Gradsko vijeće Grada Dubrovnika na ____________sjednici, održanoj ___________., donijelo je:      



Odluku o izmjenama Odluke
 o ostvarivanju prava na dar za novorođeno dijete u 
Gradu Dubrovniku 



Članak 1.
 
	U Odluci o ostvarivanju prava na dar za novorođeno dijete u Gradu Dubrovniku („Službeni glasnik Grada Dubrovnika“ broj 8/19), članak  5. mijenja se i glasi:

„Visina jednokratnog dara za novorođeno dijete iznosi:
- za prvo novorođeno dijete u obitelji - 650,00 eura, 
- za drugo novorođeno dijete u obitelji - 1.000,00 eura;                 
- za treće novorođeno dijete u obitelji - 1.500,00 eura; 
- za svako daljnje novorođeno dijete u obitelji iznos se povećava za 650,00 eura.“

Članak 2.
Članak 6. mijenja se i glasi:

„Iznimno, pravo na dar za novorođeno dijete u iznosu od 1.800,00 eura priznaje se roditeljima koji ispunjavaju uvjete navedene u članku 2. ove Odluke, a koji imaju prijavljeno prebivalište u povijesnoj jezgri Grada Dubrovnika, na području otoka Koločepa, Lopuda, Šipana ili na području Dubravice, Gromače, Kliševa, Ljubača, Mravinjca, Mrčeva, Osojnika, Šumeta, Knežice, Čajkovice te Petrova Sela.“

Članak 3.
Članak 8. mijenja se i glasi:

„Ukupan iznos naknade za treće i svako daljnje dijete, za sedmogodišnje razdoblje  iznosi 4.800,00 eura te će se isplaćivati u  jednakim godišnjim obrocima do navršene 7. godine života djeteta.“


Članak 4.

U članku 10. stavak 1. točka 3. mijenja se i glasi:

„dokument iz kojeg je vidljiv IBAN računa podnositelja“.




Članak 5.

Postupci započeti prije dana stupanja na snagu ove Odluke o izmjenama Odluke o ostvarivanju prava na dar za novorođeno dijete u Gradu Dubrovniku, dovršit će se prema odredbama ove Odluke.

Članak 6.

Na korisnike kojima je pravo na stalnu godišnju naknadu priznato prije stupanja na snagu ove Odluke primjenjuje se visina naknade propisana ovom Odlukom za obroke koji dospijevaju nakon njezina stupanja na snagu, ako pravo korisnika na naknadu na taj dan još traje.
Godišnji obroci naknade koji su korisnicima isplaćeni do 31. prosinca 2026. godine ostaju nepromijenjeni i ne podliježu ponovnom obračunu niti usklađivanju prema odredbama ove Odluke.

Članak 7.

Ova odluka objavit će se u „Službenom glasniku Grada Dubrovnika“, a stupa na snagu 1. siječnja 2027.g.

                                                                                       Predsjednik Gradskog vijeća

                                                                    mr.sc. Marko Potrebica 






Obrazloženje
Pravna osnova:

               
Pravna osnova za donošenje Odluke o izmjenama Odluke o ostvarivanju prava na dar za novorođeno dijete u Gradu Dubrovniku su Zakon o lokalnoj i područnoj (regionalnoj) samoupravi („Narodne novine“,br. 33/01., 60/01., 129/05., 109/07., 125/08., 36/09., 150/11., 144/12., 19/13., 137/15,  123/17., 98/19., 144/20.) i Statut Grada Dubrovnika („Službeni glasnik Grada Dubrovnika“ broj 2/21).
Člankom 35. Zakona o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19., 144/20.) propisano je da predstavničko tijelo donosi odluke i druge opće akte kojima uređuje pitanja iz samoupravnog djelokruga jedinice lokalne, odnosno područne (regionalne) samouprave.
Člankom 39. točkom 28. Statuta Grada Dubrovnika („Službeni glasnik Grada Dubrovnika”, broj 2/21)  propisano je da Gradsko vijeće donosi odluke i druge opće akte koji su mu stavljeni u djelokrug zakonom i podzakonskim aktima.

Razlog donošenja odluke:

Mjerama socijalnog programa  Grada Dubrovnika osigurava se kontinuitet  društvene brige, unaprjeđenje životnog standarda i kvalitete života  građana u područjima  socijalne skrbi, obiteljske politike, zdravlja,  skrbi o djeci i mladima.
Naime, rođenje djeteta predstavlja značajnu promjenu u životu obitelji te je povezano s povećanjem troškova potrebnih za osiguravanje odgovarajućih životnih i materijalnih uvjeta za dijete. Uzimajući u obzir rast troškova života i potrebe obitelji, ocjenjuje se opravdanim postojeći iznos novčane potpore uskladiti s aktualnim društvenim i gospodarskim okolnostima.
Povećanjem iznosa dara Grad dodatno potvrđuje svoju opredijeljenost za provođenje demografskih i socijalnih mjera usmjerenih na podršku roditeljstvu, stvaranje povoljnijih uvjeta za život mladih obitelji te poticanje ostanka i zasnivanja obitelji na području Grada.
U tom smjeru, donošenjem  Odluke o izmjenama Odluke o ostvarivanju prava na dar za novorođeno dijete povećava se iznos jednokratnih potpora, a isto tako, povećava se iznos stalne godišnje naknade roditeljima za treće i svako daljnje novorođeno dijete.










